เงินเฟ้อเดือนม.ค. ขยายตัว 4.1%
กระทรวงพาณิชย์ เผย ตัวเลขเงินเฟ้อเดือน ม.ค. ที่ผ่านมา ขยายตัวถึง 4.1% จากราคาอาหารและน้ำมัน คาดทั้งปีเงินเฟ้ออยู่ที่ 3.0-3.5%
1 ก.พ. 2553

กระทรวงพาณิชย์ เผย ตัวเลขเงินเฟ้อเดือน ม.ค. ที่ผ่านมา ขยายตัวถึง 4.1% จากราคาอาหารและน้ำมัน คาดทั้งปีเงินเฟ้ออยู่ที่ 3.0-3.5%
นายยรรยง  พวงราช ปลัดกระทรวงพาณิชย์ เปิดเผยดัชนีราคาผู้บริโภคทั่วไป หรือ อัตราเงินเฟ้อเดือน ม.ค. 2553 อยู่ที่ระดับ 106.29 เทียบกับเดือน ม.ค. 2552 สูงขึ้น 4.1% ซึ่งเป็นอัตราที่สูงขึ้นต่อเนื่องเป็นเดือนที่ 4 สาเหตุสำคัญมาจากการสูงขึ้นของดัชนีหมวดอาหารและเครื่องดื่มสูงขึ้น 3.2% และหากเทียบกับเดือน ธ.ค. 2552 สูงขึ้น 0.6% เป็นภาวะราคาสินค้าและบริการปรับตัวสูงขึ้นจากเดือนก่อนหน้า ปัจจัยสำคัญยังคงเป็นราคาสินค้าในหมวดอาหารและสินค้าอุปโภคบริโภคหลายชนิดปรับตัวสูงขึ้น รวมทั้งราคาขายปลีกน้ำมันเชื้อเพลิง โดยเฉลี่ยภายในประเทศที่ปรับตัวสูงขึ้นกับเดือนก่อนหน้า ซึ่งแสดงให้เห็นว่าทิศทางเศรษฐกิจมีแนวโน้มการฟื้นตัวอย่างชัดเจน โดยราคาน้ำมันมีทิศทางสูงขึ้น รวมทั้งราคาสินค้าเกษตรมีแนวโน้มสูงขึ้นเช่นกัน
นายยรรยง กล่าวว่า อัตราเงินเฟ้อ ปี 2553 คาดว่าจะเฉลี่ยอยู่ที่ระหว่าง 3.0 - 3.5% ซึ่งช่วงไตรมาสแรกจะอยู่ที่ 3.7% หลังจากนั้น จะมีอัตราลดลง ภายใต้สมมติฐานราคาน้ำมันดิบเฉลี่ยอยู่ที่ 70 - 80 เหรียญสหรัฐต่อบาร์เรล อัตราแลกเปลี่ยน 31 -33 บาทต่อเหรียญสหรัฐ และการใช้มาตรการการลดภาระค่าครองชีพของรัฐบาลอีกระยะหนึ่ง แม้ว่าภาพรวมเศรษฐกิจในปีนี้น่าจะปรับตัวดีขึ้นในหลายด้าน โดยธนาคารแห่งประเทศไทยมองว่า เศรษฐกิจในปีนี้ จะโต 3.3 - 5.3%